
«Pleased to meet you, hope you guess my name»
Sympathy for the Devil, The Rolling Stones

	
Kapittel 1

	►Philip aka Doktoren

	smilte for første gang på lenge da fengselet på Bastøy forsvant i horisonten. Det som først hadde sett ut til å bli en uværsdag, var i ferd med å skifte, og sola forsøkte å trenge seg gjennom tunge skyer. Han tolket værskiftet som et tegn på at det nå var klar bane og grønt lys for å sette i gang. Selv værgudene virket å være på hans side. Det var fem år siden han sist var en fri mann. Nå ville snart verden ligge for hans føtter igjen. Tenk at det var 2007 allerede, tiden fløy virkelig når man brukte alle ledige stunder til research og planlegging. Vel fremme ved kaia i Horten mønstret han gladelig av den skitne fergen og gikk rett bort til en sliten buss som snart skulle dure av gårde med Oslo som destinasjon. Idet han nådde øverste trappetrinn, kjentes det som om gulvet ikke ville tåle de ekstra kiloene med ren muskelmasse som han nå bar på.

	Doningen var i ferd med å falle helt fra hverandre, og det var nesten kjøligere inne enn utenfor. Siden det var slutten av januar, burde sjåføren absolutt sette på varmen, og det påpekte han raskt. Dette var ikke hans stil. Kollektivt, liksom. Det var faktisk det nærmeste man kunne komme fullstendig patetisk. Neste stopp ble bussterminalen på Grønland, og så ventet en timeavtale med en sosialkonsulent på Nav Frogner. Herregud, så ydmykende. Men han måtte innom, siden det var et av vilkårene for løslatelsen.

	Møtet gikk forholdsvis raskt. Den stressede saksbehandleren underrettet hurtig om hvor han skulle bo inntil videre. Konsulenten var tydeligvis i et spandabelt humør. Livsopphold for en hel måned var overstadig sjenerøst. Det drøyde ikke lenge før han hastet ut av kontoret igjen. Dette var uakseptabelt. Rett og slett uhørt. Han var tross alt en rettmessig milliardærarving og ikke som de søppelfolka man fant på gata. Rommet han hadde blitt tildelt, var i et lugubert pensjonat på Frogner. Det var på seks kvadratmeter med dusj på gangen, og det var bortimot forkastelig at han skulle måtte bo der. Å dra innom der var helt uaktuelt. Aldri i verden. Selv om saksbehandleren hadde forklart at det ikke var flust med kommunale leiligheter i bydelen, så holdt det ikke. Dette såkalte hotellet var jo i tillegg beryktet og ble frekventert av tunge rusmisbrukere. Ingen med hans verdighet kunne bli sett der.

	Han telte over utbetalingen, la sedlene riktig vei og kalkulerte så raskt hva han skulle gjøre, og hvordan han skulle følge planen videre. Det var nå teori skulle settes ut i praksis, så han satte seg i en taxi ved Solli plass.

	– Nærmeste kjøpesenter, om De kan være så vennlig? Jeg trenger noen få ting, før turen går videre.

	Handleturen gikk raskt. Ny treningsbag og et par kapser samt en avbitertang, det var alt som skulle til for at han skulle kunne få en ny start. Sjåføren fulgte instruksen om å stanse med god avstand til Elixia på Skøyen. Der boltret flere av landets mest velstående seg i Spandex og Nikes nyeste sneakers. Dette stedet hadde også en gang vært et mekka for ham. Altså, før han ble satt inn. Da han selv hadde hatt penger. Nå var han nødt til å gjøre det som skulle til for å overleve. Han måtte tilbake på toppen av næringskjeden, det var ikke noen andre alternativer. Ikke for en som foretrakk å bli kalt for Doktoren. Det var et perfekt alias som beskrev en person som andres helse og velvære var avhengige av. En som, med sin helt spesielle kompetanse, hadde både makt og evne til å få mennesker til å bryte ut i rop av glede eller til å falle om i bunnløs sorg. Det var nok mulig at motivasjonen bak mye av det han hadde gjort før, hadde en tendens til å helle litt mot sistnevnte. Akkurat som i yin og yang var det behov for en som tok ansvar for menneskerasens alfa og omega. Akkurat som en moderne frelser ville gjort.

	Han gliste bredt da han spaserte rett inn i garasjeanlegget som lå vegg i vegg med treningssenteret. Overvåkningen måtte settes ut av spill. Gudskjelov hadde de enda ikke montert disse plagsomme 360-graders kameraene, så det var forholdsvis enkelt å bare klippe ledningene. Med to enkle grep saboterte han alle muligheter til fremtidige videobevis. Disse avskyelige rikingene følte seg nok trygge på denne kanten av byen.

	Vel fremme i resepsjonen ba han pent om få en prøvetime. Det var ikke noe problem. Sikkert mye takket være størrelsen og den gyllenbrune hudfargen. De skulle bare visst hva de slapp inn fra kulda, tenkte han mens hårene på armene reiste seg av ren opphisselse. ID måtte han heller ikke vise, såpass overbevisende var han. En tydeligere bekreftelse på dette kunne han vel ikke ha fått. Idet han skulle åpne garderobedøra, gikk han tilbake til den søte jenta i resepsjonen.

	– Jeg trenger en hengelås også. Hva slags typer har dere?

	I et lite sekund virket det som om hun skalv når han snakket til henne. Som om bare hans tilstedeværelse virket opphissende. En følelse av å være uovervinnelig suste gjennom kroppen. Hun skulle bare visst. Stakkars liten.

	– Vi har to forskjellige, én med kode og én med nøkkel.

	Det var lett å se at hun ikke mistenkte noe.

	– Jeg tar én av hver. Så ser jeg hvilken som funker best. Godt å ha noe å velge mellom.

	Han blunket og snudde litt på hodet. Godt, målet var presist som vanlig. Det kunne muligens forklares med det at penger og disiplin hørte sammen. Skulle du tjene millioner av kroner, nyttet det ikke å komme for sent til avtaler. Hvis du ikke var født med en skje belagt med diamanter i kjeften, da. Slik som målet hans. Rederarvingen som nylig hadde vært på rehab, måtte være inne i en god periode. Behandlingen hadde sikkert stappet hodet hans fullt av fredfulle tanker og vakre naturopplevelser. Det var alltid godt med små hjelpere på utsiden av murene. I alle fall når det ble lagt store planer på cella. Det hadde blitt til en vane, dette, å kartlegge uvitende kaksers bevegelser i tilfelle han skulle trenge noe akutt. Slik som i dette tilfellet hvor han var i behov av, ja, så å si alt.

	Arvingen sjekket inn i resepsjonen med et sleipt glis og flørtet uhemmet med resepsjonisten. Selv gikk han direkte til garderoben og sørget for at kapsen som alltid satt på, var trukket godt ned i pannen. Det var ikke særlig ønskelig at noen skulle huske ansiktet hans, samtidig som det var viktig å være på plass i garderoben før målet. Han hadde så vidt fått av seg på overkroppen da arvingen strenet forbi og åpnet et skap rett ved siden av. Fantastisk. Ikke noe fast, virket det som. Nå hadde han enda bedre tid på seg.

	Etter å ha vært på toalettet var det klar bane. Arvingen satt nok allerede på en spinningsykkel og siklet på en eller annen blondine med sprettrumpe. Etter antall låser på skapene å dømme var det greit med folk som trente denne formiddagen. Det gjorde saken lettere. Jo flere som var til stede, desto flere mistenkte. Det tok to sekunder å klippe av låsen med avbitertangen som lå skjult i treningsbagen. Da skapdøra åpnet seg, kjente han duften av en av de bedre Chanel-parfymene. Fyren hadde i alle fall stil, det skulle han ha. Gliset ble selvsikkert. Det så ut til at det mest nødvendige nå lå rett foran nesa hans. Etter å ha tatt lommebok, mobiltelefon og nøkler til både bil og hus flyttet han arvingens bag over til et annet skap. Der satte han på en identisk hengelås. Heldigvis brukte arvingen den med kode. Han så at det i hvert fall hang fem tilsvarende låser på skap i nærheten, så de var sikkert også kjøpt i resepsjonen. Godt, da ville det ta tid før arvingen fikk personalet til å klippe hengelåser – dophuet husket sikkert ikke hvilken som var hans. Dessuten ville treningssenteret måtte evakueres når brannalarmen i parkeringshuset gikk av. Han skulle jo fortsette ferden arvingens bil. Faktisk hadde han blitt til ham nå, i alle fall for et par timer.

	Han fjernet de gjennomsiktige engangshanskene og stilte seg foran et speil. Faen så godt han så ut. Muskulaturen bulet under klærne. Da en annen fyr kom inn i garderoben, gikk han på en digitalvekt og pustet tungt. Som om han nettopp var ferdig med en hard treningsøkt.

	– Hva stopper vekta på, da?

	Det virket som nissen med sykkelshorts var imponert over størrelsen på både armer og brystkasse. Fyren ville nok likt å få noe mellom skinkene også. Ikke det at han var innbilsk, men begjær var lett å lese hos visse typer.

	– Hundre-og-femogtyve.

	De var på vestkanten nå. Han måtte sørge for å passe på språket og ikke skille seg ut.

	– Det må ligge mange timers trening bak den kroppen, ja!

	Fyren plystret lavt.

	– Du skulle bare visst hva jeg har måttet gjøre for å komme hit.

	Så smilte han, på sitt bredeste. Nesten som arvingen gjorde i resepsjonen. Nå ville han bli husket som en trivelig kar i garderoben. Ikke en mystisk fyr som kunne minne om en simpel tjuvradd.

	►Gianni

	kjente på en overveldende følelse av glede. Paret han jaktet på, var et helt overlegent funn, og han visste enda ikke hvem han skulle ta først, men det så ut til å bli Claude. En kunstner som bodde i en stor villa i sentrum av Paris. Fyren måtte virkelig være styrtrik. Det var ikke måte på hvilke verdier som kunne skjule seg bak villaens eføykledde vegger. Én ting som var positivt, var null innsyn, det sørget mangfoldige trær og planter for. Man kunne i teorien sikkert holde mannen fanget i flere dager før utenforstående ville merke noe, men en slik jobb krevde kartlegging av offerets døgnrytme og rutiner. Det var ikke noen vits i å hoppe inn i et slikt opplegg uten å være forberedt. Dessuten var forarbeidet nesten det mest morsomme. Det ville bli fint å leke med den slanke mannens kropp, han likte smale mannehender som ikke bar preg av hardt arbeid, og kunne nesten føle Claudes hender rundt kjønnet sitt. Han skulle la Claude få jobbe med det lenge, muligens dope ham ned slik at risikoen for at han skulle gjøre motstand, minsket.

	Han hadde kommet over dem begge ved tilfeldighet en morgen. På vei ut for å flytte bilen så han at det var lagt lekre løpesedler under vindusviskerne på alle bilene i gata. Det var ikke noe rart i at folk som drev butikk, ønsket folk fra nabolaget hans som kunder, han bodde da i et av de mest attraktive områdene som fantes i metropolen. Det var navnet som hadde tiltrukket ham mest – Pour Chérie – og selvfølgelig merkene de solgte der: Prada, Fendi, Balmain og Chanel, en lekker miks av fransk og italiensk. Han hadde sett henne først, Beatrice – en virkelig petit skjønnhet som virkelig hadde tatt pusten fra ham. Han bestemte seg for å rekognosere før han slo til mot sjappa, som lett huset verdier for flere hundre tusen euro. Det var slik han livnærte seg. Bortsett fra såkalte one-night-stands som inkluderte eldre velstående menn som han virkelig ga en natt de sent ville glemme. Etter å ha skremt og pult livskiten ut av dem, samtidig som han fikk dem til å åpne sine pengeskap eller safer på vidt gap. Men disse to, Beatrice og fyren som tydeligvis var typen hennes, hadde fått ham til å høyne innsatsen. Han måtte bare ha seg med dem begge. Individuelt, selvfølgelig. Det ville bare bygge opp spenningen og forventningene.

	En moped suste forbi og sneiet frakken hans, en eksklusiv Fendi. Trafikken i Paris var galskap, det var derfor det meste av kartleggingen ble gjort på dagtid. Kvelden var mer passende for spaning fra bilen. Han skulle til å rope noe etter idioten som hadde rast forbi, det var utrolig provoserende at sjåføren ikke stoppet og ba om unnskyldning. Plagget trengte rens nå, noe han rett og slett ikke hadde tid til. Han kunne se at kjøretøyet fortsatte og plukket opp en passasjer på neste gatehjørne. Det så ut som det var en kvinne som kjørte, begge hadde sorte hjelmer og skinnklær på seg. Ganske sexy, faktisk. Kanskje han burde skaffe seg noe slikt, han også, et smart trekk som kunne gjøre arbeidet hans lettere. Den måtte i så fall kjøpes og ikke stjeles. Det så ut til at gendarmeriet var frempå etter å skrive ut parkeringsbøter og samtidig sjekke ulovlig parkerte kjøretøyer. Å bli tatt for noe bagatellmessig som det var helt utenkelig, i hans game måtte man være on point konstant.

	Ettermiddagen i Paris var dampende het. Gianni bestemte seg for å kjøre hjem og så ta en tur til Notre Dame, den særdeles vakre katedralen som var blitt til et av hans absolutte fristeder. Et sted hvor tankene fikk hvile, og samtidig et sted han kunne la fantasien løpe løpsk. Han kunne oppholde seg der i timevis. Favorittplassen var ved inngangen, med innsyn til vievannet. Det var ren nytelse å sitte der. Han pleide å dyppe sin egen hånd, med størknet sæd, godt ned i fatet. Enkelte dager gikk han inn i skrifteboksen for å ejakulere flere ganger så han kunne gjenoppleve nytelsen. Det gikk rykninger gjennom kroppen når vilt fremmede dyppet fingrene sine og gjorde ave-maria. Det at menn, kvinner og barn berørte ansiktene sine med fragmenter av hans høypotente brygg, var en ekstrem nytelse for ham. Noen kysset til og med fingrene etterpå, en gest som virkelig ga ham en følelse av vellyst og dominans. Han burde ha bodd her hele livet. Byen var som skapt for alle driftene og begjæret som konstant pumpet gjennom ham.

	Han manøvrerte bilen hurtig gjennom den smale gata for å hente to Versace-bager med klær og en Louis Vuitton reisekoffert i leiligheten. I LV-en lå en kjetting som han pleide å lenke fast ofrene med. Deler av redskapet hadde fuskepels på innsiden, slik at hverken Beatrice eller Claude skulle komme i fare for å skrape opp hals eller håndledd. Selv om han elsket å påføre smerte, tålte han ikke synet av blod. Det var litt vanskelig å parkere, siden en stor varebil tok opp to plasser foran oppgangen. Han gikk ut av bilen og stirret inn i førersetet. Rart, hadde han ikke sett den doningen før et annet sted? Den var i alle fall tom, så det var ikke fare for at det var politiet som spanet på ham.

	Vel fremme i leiligheten fant han først frem den store reisekofferten. På vei ut igjen husket han stroppen på favorittveska fra Versace, som hadde reddet ham fra å falle fra et hustak da han stakk av fra Oslo. Det var nemlig kommet for en dag at han hadde skjult at han i 2002 hadde vært til stede da en forretningsforbindelse hadde blitt tatt av dage i Stockholm. Et fotografi som viste at de var sammen i byen kort tid før henrettelsen, hadde dukket opp i flere miljøer i Oslo, og han skjønte at det var på tide med en rask sorti. Veska var det eneste som var igjen fra den tiden. Den hadde vært nødløsningen som alltid sto klar. Det var vanskelig å kvitte seg med. Versace hadde faktisk reddet livet hans den gangen. Alt annet var nytt. Utgåtte modeller var ikke noe å spare på, han var kun interessert i det nyeste og dyreste. Han slengte den over skulderen og gledet seg virkelig til det som ventet på den andre siden av byen. Fikk han besøkt katedralen og gjort ritualet med vievannet, ville han garantert være klar for å ta fatt i Claude.

	Da han åpnet døra ut i oppgangen, kom en uggen følelse av at noe var galt. Han snudde seg for å se om lyset og komfyren var skrudd av. Alt var normalt. Så skjønte han hva det var, men akkurat litt for sent. Det var som om en spade traff ham i hodet, og det siste han skimtet før han gikk i bakken, var et par høye hæler. Så lekre pumps, var den siste tanken hans før det svartnet helt.

	►Doktoren

	ventet til det var hans tur i DnBs filial på Solli plass. Han sørget for at Prada-kapsen satt korrekt, og sendte en stille takk til arvingen som skjødesløst hadde lagt fra seg hodeplagget i skapet. Var en rik, viste man det også.

	– Hvor mye kan jeg ta ut i kontanter fra kontoen min i dag? Jeg pleier aldri å huske slike detaljer.

	Kvinnemennesket så rart på ham før hun svarte.

	– Da må jeg først få se legitimasjonen din.

	Det neket bak dataskjermen ikke hadde fått med seg, var at hun nå hadde bitt på agnet. Spørsmålet som ble stilt, ville selvfølgelig bli bekreftet ved legitimering. Mest sannsynlig ville hun ikke se så nøye på bankkortet.

	– Ja, men selvfølgelig, så klosset av meg. Jeg blir så lett satt ut av vakre kvinner som det jeg ser på akkurat nå.

	Det var lett å se at tåpen var av den usikre typen. Ørepynt fra Dior og et armbånd fra Gucci. Blanding av merker tilsa ofte at man forsøkte å kompensere for noe. I dette tilfellet – dårlig smak etterfulgt av manglende selvtillit. Et raskt blikk på fingrene hennes bekreftet mistanken. Neglene var korte og nedbitt. Så korte at de nesten gikk i ett med fingertuppene.

	– Ja, her ser jeg at du har en god del på brukskontoen. Hvor mye trenger du?

	Kunne det åndssvake eselet spørre dummere? Vel, det skulle vel også litt til for noen å valse inn i en bank på høylys dag og utgi seg for å være en annen.

	– Så mye som mulig. Jeg har fått tilslag på en veteranbil, men de godtar kun kontanter – derav den gode prisen.

	Han slo ut med armene på samme måte som Leonardo Di Caprio ville gjort i en film.

	– Jeg må nesten sjekke beholdningen vår før jeg vet det med sikkerhet. Et lite øyeblikk, så skal jeg sjekke for Dem.

	– Unnskyld, frøken, egentlig trenger jeg 350 000 kroner. Dette kjøpet er en sjelden anledning. Har lett etter denne utgaven i flere år.

	– Jeg skjønner. Et lite øyeblikk bare.

	Det slo aldri feil. Var man frekk nok, kunne man få til nesten hva som helst. Han og arvingen var ikke særlig like heller. Når det var sagt, så skortet det heller ikke på forberedelsene. Han kunne alle personalia fra fødselsdato til registrert telefonnummer og adresse, baklengs til og med. Dette hadde han memorert på vei til banken. Fotografisk hukommelse var en fordel i dette gamet.

	Ventetiden var nervepirrende, men samtidig berusende. Ut av intet kom en herremann med briller og sort dress frem til kassa. Dressen var fra The Player i Stortingsgata, så smak hadde kjekkasen.

	– Vi har kun 300 000 tilgjengelig i dag, men du kan få de siste 50 000 i morgen? Det er jo vanlig at man bestiller uttak i disse dager.

	Men det var da som bare søren.

	– Hm, vel. Ja, det er greit. Da må jeg bare innom kontoret og hente ut resten fra safen. Skulle gjerne hatt ytterligere 20 000? Ungene trenger nytt sportsutstyr. Bedre å gi dem lommepenger, i stedet for å sende med bankkortet. Det gikk virkelig for langt forrige gang de var på shopping alene.

	Han visste godt at filialen hadde ekstra kroner på lager, men at kundene ikke skulle kunne ta ut så mye i cash samtidig. Det var vel nye rutiner siden sist. Funksjonæren så på hendene hans og rødmet lett da hun tydeligvis la merke til at det manglet en ring på fingeren.

	– Det ordner jeg, ikke noe problem.

	Han gjorde sitt beste for å smile blygt.

	– Å nei, jeg bruker ikke ring lenger. Hun gikk bort for et par år siden, dessverre.

	Faen, nå var han på dypt vann og skilte ikke lenger mellom fantasi og virkelighet. Så langt ut hadde løgnen ført ham. Arvingen var gift, noe som også var godt dokumentert i diverse sladreblader. Det var på den måten han hadde funnet ham. På fengselspsykologens venteværelse, der han alltid bladde ivrig i Se & Hør. Det var der han fikk øye på arvingen, som parkerte bilen utenfor treningssenteret. Det begynte å prikke i hodet, som det alltid gjorde når han ble stressa.

	– Jeg kondolerer så mye.

	Han fikk det til å se ut som han kjempet med tårene, før et forsøk på et nytt smil bredte seg over ansiktet.

	– Nå vel, jeg har lært meg å leve med det. Vennene mine sier at jeg burde lete etter en erstatter, men jeg vet faktisk ikke.

	Faen så uslåelig vågal han var, det å sjekke opp funksjonæren var bare helt vanvittig. Men en voksende sensasjon i buksene var et udiskutabelt bevis på at et begjær visstnok var til stede. Han elsket å forføre kvinner som forsøkte å fremstå som sterke og uavhengige.

	– Vil du ha beløpet i store eller små sedler?

	Spørsmålet overrasket nesten, det var så lenge siden han hadde blitt tilbudt noe, i alle fall betydelige pengesummer.

	– Unnskyld meg, jeg tenkte visst på noe annet nå. Helst i store, hvis det går bra.

	Hun nikket, og han kunne se at hun ble rød i kinnene.

	– Det er litt kø bak deg. Men jeg skriver opp nummeret mitt og legger det i en konvolutt sammen med kontantene.

	Det siste ble nærmest hvisket, så det var bare han som fikk det med seg. Han blunket lurt til henne, det skadet aldri å ha en på innsiden heller. Særlig ikke en som kunne tenke seg å treffe ham igjen. Samtidig visste han at hvis han også benyttet seg av postkontor og andre filialer, så kunne han rekke å få ut i hvert fall noen hundre tusen til før lunsj. Men da måtte han virkelig slutte å flørte. Sløsing med kostbar tid måtte unngås.

	►Jackie

	snudde seg i senga. Morgenkvalmen var verre enn noensinne. Eller kunne det være noe annet? Kanskje det at hun ikke så for seg noen fremtid med mannen som lå ved siden av henne? Ja, det hadde begynt bra, faktisk så bra at hun hadde sagt opp leiligheten og flyttet til et annet land for å være sammen med ham. Men det tok ikke så lang tid før det stagnerte. Hun hadde kanskje ikke helt fått med seg hvilket liv kjæresten hennes hadde levd, og det at han hadde blitt arrestert og dømt til over ett års fengsel, la en betydelig demper på stemningen.

	Faen, hun var nødt til å kjappe seg på toalettet. Det virket som at innholdet i magen var på vei opp i ekspressfart. Sånn var det hele dagen. Det fulgte sikkert med til det å være gravid, men for henne var blitt en ren forbannelse. Klarte nesten ikke å få i seg føde heller, bortsett fra isbiter og vannmelon, noe som heldigvis førte til at hun ikke la på seg noe særlig. Hun skjønte at hun måtte holde fast ved positive tanker, som at nå var hun her og måtte gjøre det beste ut av dagene. Hun var virkelig glad i ham, men om hun kunne lære seg å leve med en slik tilværelse, var noe helt annet. Og elsket hun ham virkelig? Faen, hun var ikke helt sikker på noe lenger. Kiran var så vanskelig å forstå seg på i tillegg. Hun skjønte at det å skulle bli far la et utrolig press på ham, og nyheten hadde fått ham til å begynne å gråte av glede da hun først fortalte det. Samtidig var hun heller ikke sikker på om han elsket henne, alt hadde jo skjedd så fort. Året før hadde hun fått et innblikk i det spennende livet han levde, da var det party og raske løsninger på ting som sto i fokus. Ja, det var kult, og hun lot seg rive med på festinga en stund – helt til den positive testen dukket opp, da bestemte de seg begge for å legge både dop og alkohol på hylla. Hun visste godt hvor galt det kunne gå, hadde sett flere venninner i New Jersey som hadde fått crack babies, hvor fosteret var skadet av moras eller foreldrenes skjødesløshet. Noe sånt skulle aldri skje med hennes kid. Ikke faen. Selv om de ikke freebaset, så hadde det sikkert gått nok opp i nesa til å skape ubalanse i systemet hvis de fortsatte hardkjøret. Det at han hadde en fengselsstraff som ventet, gjorde ikke saken noe særlig bedre heller. Ett år hadde han fått, noe hun ikke helt hadde klart å akseptere ennå. Det fikk ligge til tiden var moden for det. Så var det en annen ting hun ikke klarte å la ligge i fred: Erica, eksen hans som stadig spøkte i kulissene. Hun hadde funnet bilder av dem i en av flytteeskene som lå i kjelleren. Hva var det med det? Var det en grunn til at han sparte på sånt? Hun likte det svært dårlig. Da hun hadde spurt, hadde hun bare fått beskjed om at det var eksen hans, Erica. Eks eller ikke, hun ville i alle fall ikke ha noen bilder av en tidligere flamme liggende noe sted som helst. Hun fikk ta det senere, orket ikke å deale med irriterende tanker sammen med kvalmen.

	Klokka var i ferd med å bli halv åtte, og hun måtte gjøre seg klar til jobb. Han kunne få ligge litt til, i og med at han stort sett hadde fri på dagtid. Hun ga ham en klem og kjente samtidig duften av ham, og var vanskelig å motstå. Fikk nesten lyst til å bruke ham hemningsløst før hun måtte skynde seg av gårde for å rekke trikken ned til sentrum. Tente henne, det gjorde han i alle fall, og bra var det. Hvis ikke hadde hun faen ikke villet gått gjennom dette frivillig. Nå vel, så elsket hun ham kanskje litt, men kanskje ikke fullt så høyt på dager som dette, tenkte hun da hun brakk seg igjen. Fuck for en dag dette så ut til å bli. Så styrtet hun ut på badet og brakk seg. Fikk ikke opp noe særlig, bortsett fra frø som stammet fra et overdrevent inntak av vannmelon, som ga en søtlig smak i munnen. Bildene i kjelleren dukket opp i tankene igjen, de irriterte henne noe vanvittig. Selv om han ikke var klar over sinnet hennes, skulle han få angre på dem. Hun skulle ta igjen på hennes måte. Hun så seg i speilet mens hun spyttet ut de siste frøene, smilte et lurt smil og gikk inn på soverommet. Trakk dyna til side og lot underlivet skli oppover lårene hans til hun satt i riktig posisjon. Han var allerede hard og var i ferd med å våkne da hun lot ham trenge inn i seg. Hun stønnet mykt.

	– Kyss meg som du aldri har kysset meg før!

	Det var det eneste hun sa, før hun begynte å ri ham som en okse. Der og da sverget hun på at hun skulle la ham få svi. Det å kysse ham med en munn med rester av oppkast i var bare begynnelsen.

	– Men er det trygt i den stillingen der? Ungen og sånn …

	Kiran hadde våknet nå, og hun likte å se at han var i tvil.

	– Bare chill, du, jeg skal være forsiktig med dere begge.

	Han smilte, og hun måtte innrømme at hun syntes han var søt.

	– Hold kjeft nå, og gi meg et kyss til.

	Så søt var han tross alt ikke, tenkte hun og presset tunga langt inn i munnen hans.

